Seun onthoof: Vyf jonges nou vasDie Umlazi-landdroshof. Foto: Google Streetview Vyf jong mans verskyn Vrydag in die hof nadat ŉ 15-jarige seun vroeër vandeesweek in KwaZulu-Natal vermoor en onthoof is. Kapt. Nqobile Gwala, provinsiale polisiewoordvoerder, het gesê buiten die vier jong mans wat reeds in verband met die seun se dood in hegtenis geneem is, is die vyfde verdagte (19) Donderdag in die Umlazi-omgewing in hegtenis geneem. Al vyf moet in die Umlazi-landdroshof verskyn op aanklagte van moord. Van die verdagtes word ook van die onwettige besit van ŉ vuurwapen aangekla. Maroela Media het vroeër berig ŉ inwoner van Umlazi het Dinsdag ŉ gruvonds gemaak toe ŉ 15-jarige seun se kop omstreeks 06:15 naby die Embizeni High School gevind is. “Die polisie is ontbied waarna die seun se liggaam ook in die omgewing gevind is. ’n Voorlopige ondersoek dui daarop dat die seun net ná middernag deur onbekende mense by sy huis ontvoer is,” het Gwala gesê. Volgens Gwala was daar ŉ koeëlwond aan die seun se liggaam. Speurders van die Umlazi-polisie in samewerking met die Umlazi-misdaadintelligensie-eenheid, honde-eenheid en metropolisie het alle leidrade opgevolg. Dit het die span na ŉ huis in die omgewing gelei waar twee verdagtes in hegtenis geneem is. Twee ongelisensieerde vuurwapens is in die verdagtes, onderskeidelik 18 en 19 jaar oud, se besit gevind. Hul inhegtenisneming het later die dag tot die inhegtenisneming van nóg twee verdagtes, ook onderskeidelik 18 en 19 jaar oud, gelei. Die motief vir die moord is nie bekendgemaak nie.